Wes-Kaapse visserman word steeds vermisRooiels-strand Foto: Suné van Heerden, Maroela Media Die soektog na ŉ visserman wat naby Rooiels in die Wes-Kaap verdwyn het, duur Maandag voort, het die Nasionale Seereddingsinstituut (NSRI), gesê. “Hy word steeds vermis,” het Craig Lambinon, woordvoerder van die NSRI, in ŉ verklaring gesê. Die 42-jarige man se gesin het hom Saterdag as vermis aangemeld nadat hy nie ná sy visvangs by Rooiels tussen Gordonsbaai en Pringlebaai teruggekeer het nie. “Die man, van Mitchells Plain, is Saterdagoggend omstreeks 06:00 weg om kreef te gaan vang, iets wat hy gewoonlik doen,” het Edward Rossouw, stuurman aan diens van die NSRI in Gordonsbaai, gesê. “Toe hy later nie terugkeer nie, het sy gesin onraad vermoed en hulp ontbied.” Die man se motor en persoonlike besittings is later 2 km van Rooiels af opgespoor.